San Escobar

San Escobar on fiktiivne riik, mille mõtles kogemata välja Poola välisminister Witold Waszczykowski.

Waszczykowski ütles 2017. aasta 10. jaanuaril ajakirjanikele, et Poola mittealalise liikmekoha taotlemisel ÜRO Julgeolekunõukogus kohtus ta erinevate riikide, sealhulgas mõne Kariibi mere piirkonna ametnikega, mõnega neist "võib-olla esimest korda meie diplomaatia ajaloos. Näiteks selliste riikidega nagu Belize või San Escobar".

 Reaktsioonid 
pisi|2017. aasta augustis Poolas Świdnicas avatud õllekoda "Ambasada San EscoBAR"
Valitsuse pressiesindaja ütles, et see oli keelevääratus sõnades "San Cristóbal y Nieves", mis on hispaaniakeelne Saint Kittsi ja Nevise nimetus. Uudised San Escobari kohta levisid paljudes meediaväljaannetes üle maailma.

Selle tulemusel saavutas riik märkimisväärse tuntuse Internetis ning sotsiaalmeedias (Twitter, Facebook) loodi sellele spontaanselt fiktiivne identiteet, sealhulgas lipp (sinise, valge ja rohelise triibuga, kollase 5-harulise tähega punases kolmnurgas), fotod ja maakaardid. Ühe päevaga jälgis teemasilti #SanEscobar üle 2 miljoni inimese ja sellest sai Poola Twitteris kõige populaarsem teema. San Escobar kerkis ka paljude naljauudiste teemaks, nt sõjaväeatašee ametisse nimetamine ja uudised riigi kenast loodusest. Suur osa uudistest kasutab sõnamängu, mis seostab riigi narkoparun Pablo Escobariga.

Loodi Twitteri konto 'República Popular Democrática de San Escobar', mis kogus kiiresti tuntust. Konto teatas Waszczykowski täielikust toetamisest tema pingutustes ning hakkas avaldama hispaania ja ingliskeelseid pressiteateid, muuhulgas kritiseeriti Saint Kittsi ja Nevise märkust: Poola pressiesindaja parandust tõlgendati katsena rikkuda Poola — San Escobari suhteid. San Escobaris ilmub ajaleht San Escobar Times (samuti Twitteris). San Escobarist on saanud populaarne reisisihtkoht ka lennufirmas El Niño Airlines. Mõneks ajaks muutus lause "Äkki peaks kõigele käega lööma ja San Escobari lendama?" väga populaarseks (poola keeles: „A może rzucić to wszystko i polecieć do San Escobar?”, sõnamäng poolakeelse ütlusega „A może rzucić to wszystko i wyjechać w Bieszczady”). Piletimüügiplatvorm Fru kirjutas, et San Escobari müüakse ainult üheotsapileteid. Netflix (Pablo Escobari kujutava sarja Narcos tootja) väitis samuti, et neil on juba lennupiletid saadaval. Mõnda aega oli Vikipeedias artikkel selle riigi kohta, sisaldades muuhulgas selle rahvaarvu, pealinna (Santo Subito) ja muud. Peagi loodi San Escobari poliitilistele ja muudele üksustele ka teisi ühismeediakontosid, nagu näiteks "El Frente Comunista de San Escobar" (San Escobari Kommunistlik Rinne), mis juhib sissisõda väljamõeldud riigi valitsuse vastu.

Waszczykowskist kujunes pilgete sihtmärk. Näiteks pakkus üks ajaleht teisi riike, mida Waszczykowski võiks kaaluda, näiteks San Serriffe või mitmesugused mikroriigid.

20. jaanuaril 2017 avaldas Comedy Central Poland San Escobari hümni, mille laulis Eric Cartman, animeeritud South Parki tegelane.

2017. aastal võitis Waszczykowski Polskie Radio Program III kuulajate küsitluses tunnustuse Poola avaliku elu tegelase kõige üllatavama või naljakama sõnavõtu kategoorias. Auhinda vastu võttes kommenteeris Waszczykowski: "Pigem ootasin geograafiaseltsi tunnustust. Seda pole tulnud."

San Escobari fenomenist sai ühe uuringu teema.

 Vaata ka 

 Väljamõeldud riikide loetelu
 Veyshnoria
 Listenbourg
 Urjupinsk
 Bielefeld

 Viited 

Kategooria:Poola poliitika